港超聯 晉峰再輸波 何思哲:大家唔好放棄
2024年04月21日 17:11
東網電視
更多新聞短片
何思哲(右)鼓勵隊友千萬不要放棄。(李浚湣攝)
晉峰周日(21日)出戰「中銀人壽香港超級聯賽」,最終作客以2比3僅負均業北區,聯賽錄得11連敗。一度為球隊追平的射手何思哲,賽後認為今場表現明顯有所改善,希望隊友不要放棄,在餘下3場賽事繼續盡力爭勝。
晉峰今場先落後兩球,但憑林樂賢、何思哲的入球,一度追成平手,可惜之後卻再次失守,最終全失3分。賽後「阿哲」受訪時承認結果並不理想,但認為整體表現已有明顯進步:「我哋下半場出嚟一直冇放棄,所有人落到場都交足120%,爭勝心已經返番嚟。同埋踢法立體咗,球員開始知道進攻要點做,仲製造到兩個入球,好開心見到訓練有成果,不過要控制好比賽節奏,有時唔好咁心急。」
「粉紅兵團」目前經歷聯賽11連敗,今場戴上隊長臂章的「阿哲」,不忘鼓勵一班隊友,希望他們繼續努力:「今場輸2比3係有啲洩氣,但球員千其唔好放棄。足球就係咁,冇人知道比賽結果係點,好似我哋今日都由落後兩球,追到2比2。只要保持認真訓練,成績自然有改善。」除此之外,「阿哲」又提到餘下3場比賽的目標:「之後每場波都係一樣,一定會以贏波為前題,踢得進取啲。」